钦定古今图书集成/理学汇编/文学典/第184卷 > 《谢皇太子玉华山宫铭赋启》唐·许敬宗
## 钦定古今图书集成/理学汇编/文学典/第184卷 > 《谢皇太子玉华山宫铭赋启》唐·许敬宗

臣敬宗、行成季辅等启：昨晚内坊丞王君德奉宣，令
赍臣等《玉华山宫铭赋》二本。拜承恩贶，骇抃交怀，跪
翫清辞，星河溢目。伏惟殿下，天资学府，道贯生知。绚
发词林，若春华之丽韶景；漪清碧海，譬秋水之澹晨
霞。仙鹤和吟，惭八音于雅韵；神龙缛彩，谢五色于雕
文。绮布天庭，云生石砌。理含贞邃，雅达谷处之端；趣
极幽闲，妙尽喦居之体。烟松合翠，露桂分红，察彼殊
形，翻然共色。究写真之奥旨，擅体物之穷神。若乃汉
月钩空，乍临珠箔；石苔垂发，或映庄帷。莫不理超词
表，意生文外。自馀清拔，触类奇新。成若神化之工，光
乎性道之制。盖由基天挺裕，纂圣凝离，故能迈古超
前，纳卿云于度内；逾俦绝侣，括启诵于胸中。臣等忝
荷殊私，曲蒙垂示，见所未见，情百恒情。无任凫藻之
怀，谨上启陈谢。谨启。